b'\n_START_ARTICLE_\nVilhelmas \xc5\xbdanas Burkevi\xc4\x8dius\n_START_PARAGRAPH_\nVilhelmas \xc5\xbdanas Burkevi\xc4\x8dius (1885 m. gruod\xc5\xbeio 6 d. Miltikiai, Jaunauc\xc4\x97s vals\xc4\x8dius, Tukumo apskr. \xe2\x80\x93 1971 m. kovo 8 d. Kaunas, palaidotas Ma\xc5\xbeeikiuose) \xe2\x80\x93 Lietuvos teisininkas, evangelik\xc5\xb3 liuteron\xc5\xb3 kunigas.\n_START_SECTION_\nBiografija\n_START_PARAGRAPH_\n1906 m. baig\xc4\x97 mokytoj\xc5\xb3 kursus, 1917 m. Sankt Peterburgo universiteto Teis\xc4\x97s fakultet\xc4\x85._NEWLINE_1918 m. gr\xc4\xaf\xc5\xbe\xc4\x99s \xc4\xaf Lietuv\xc4\x85 dirbo teisininku. 1919\xe2\x80\x931920 m. Lietuvos vyriausyb\xc4\x97s \xc4\xafpareigotas ved\xc4\x97 derybas su Rusija d\xc4\x97l pasikeitimo politiniais kaliniais. 1921\xe2\x80\x931924 m. Kauno apygardos teismo narys, nuo 1924 m. advokatas, 1926\xe2\x80\x931928 m. vyresnysis notaras. Nuo 1937 m. tvark\xc4\x97 Lietuvos evangelik\xc5\xb3 liuteron\xc5\xb3 konsistorijos teismines bylas. Soviet\xc5\xb3 vald\xc5\xbeiai u\xc5\xbedraudus dirbti teisininku, 1944\xe2\x80\x931947 m. dirbo bibliotekoje Kaune. 1952 m. ordinuotas kunigu; konsistorijos juriskonsultas, vicepirmininkas. 1954 m. su vyskupu J. Kalvanu vyresniuoju pareng\xc4\x97 Lietuvos evangelik\xc5\xb3 liuteron\xc5\xb3 ba\xc5\xbeny\xc4\x8dios pirm\xc4\x85 statut\xc4\x85 lietuvi\xc5\xb3 kalba. 1955\xe2\x80\x931970 m. konsistorijos pirmininkas; r\xc5\xabpinosi religin\xc4\x97s literat\xc5\xabros leidyba, 1968 m. u\xc5\xbemezg\xc4\x97 ry\xc5\xa1ius su Pasauline liuteron\xc5\xb3 s\xc4\x85junga. Nuo 1970 m. garb\xc4\x97s senjoras._NEWLINE_Lietuvos Ypatingajame archyve (Fondas Nr K-1, ap. Nr. 45, bylos Nr. 365 ir 366) esantys duomenys leid\xc5\xbeia teigti, kad Viljelmas \xc5\xbdanas Burkevi\xc4\x8dius nuo 1962 m. (pirmas \xc4\xafra\xc5\xa1as) buvo KGB (VSK) 2 skyriaus informatorius slapyvard\xc5\xbeiu \xe2\x80\x9ePetrov\xe2\x80\x9c. N\xc4\x97ra \xc5\xbeinoma, kokiu b\xc5\xabdu LTSR KGB privert\xc4\x97 Viljelm\xc4\x85 \xc5\xbdan\xc4\x85 Burkevi\xc4\x8di\xc5\xb3 bendradarbiauti su jais.'